Gedagte vir die dag: Mensgemaakte meesterstukkeFoto: edmondlafoto/pixabay God is almagtig. Wie kan ’n mens leer soos Hy? (Job 36:22) Die meeste mense het bewondering vir argitektoniese meesterstukke wat al eeue gelede gebou is. Daarom word sulke geboue – verskeie is kerke – jaarliks deur derduisende toeriste besoek. Die bekende Notre-Dame-katedraal in Parys is een. Bouwerk aan dié asemrowende struktuur is al in die 12de eeu begin. Oor die eeue moes, weens verwering, herstel- en herbouwerk verskeie kere aangepak word. Ongelukkig is ’n deel van die katedraal se dak en torings vernietig toe ’n brand in April 2019 in die solder uitgebreek het. Was dit nie vir sowat 400 brandweermanne se tydige betrokkenheid en ander kundigheid wat verseker het dat daar nie ander struktuurskade was nie, sou dit heeltemal vernietig gewees het. Binne ’n paar dae is byna $1 miljard tot ’n herstelfonds bygedra om dié groot skade oor ’n tydperk van sowat vyf jaar te herstel. Die Notre-Dame is steeds ’n brose mensgemaakte wonder. Dit vergelyk wel met die beste bouwerk wat die wêreld nog opgelewer het. Dit vergelyk egter nie naastenby met die Here se oneindige hoeveelheid skeppingswonders waarmee ons elke dag te doen kry nie. Want, verseker Job 36-37, God is almagtig. En dit is nie naastenby moontlik om sy grootheid en mag voor te stel nie. Verheerlik dus net sy magtige werke.